Diari Oficial de la Generalitat Valenciana


Sumari del DOGV 5478, del 27-03-2007 (2007/3199)

RESOLUCIÓ de 6 de març de 2007, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni Marc de col·laboració entre la Conselleria de Territori i Habitatge de la Generalitat i el grup d'empreses El Corte Inglés, per a la promoció i el foment de la qualitat ambiental.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5478

Data del DOGV
:   27-03-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/3199


Data del document
:   06-03-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Territori i Vivenda
    * cooperació administrativa
    * gestió de residus

Subscrit, després de la tramitació prèvia reglamentària, entre la Conselleria de Territori i Habitatge de la Generalitat i el grup d'empreses El Corte Inglés, el 16 de gener de 2007, un Conveni marc de col·laboració per a la promoció i el foment de la qualitat ambiental, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Comunitat Valenciana l'esmentat Conveni, que ha quedat inscrit en el Registre de Convenis amb el número 0044/2007, i que figura com a annex d'esta resolució.  
València, 6 de març de 2007.- El director general de Relacions amb les Corts i Secretariat del Govern: Antonio V. Peral Villar.  
Conveni marc de col·laboració entre la conselleria de territori i habitatge de la generalitat i el grup d'empreses el corte inglés, per a la promoció i el foment de la qualitat ambiental  
València, 16 de gener de 2007  
Reunits  
D'una part, el conseller de Territori i Habitatge de la Generalitat, Sr. Esteban González Pons, de conformitat amb el Decret 2/2006, de 29 de maig, del president de la Generalitat, pel qual s'assigna la titularitat de les conselleries amb competències executives en què s'organitza l'administració de la Generalitat, en nom i representació d'aquesta, d'acord amb les facultats que li conferix la Llei 5/1983, de 30 de desembre, del Govern Valencià.  
I d'una altra, el Sr. Marino Fernández-Bravo Serrano, en nom i representació del grup d'empreses El Corte Inglés, amb domicili social a Madrid, en el carrer Hermosilla, 112, en qualitat de director regional per a l'Àrea de València, segons escriptura atorgada pel notari de Madrid en data 5 d'octubre de 2005 el Sr. Francisco Javier Pérez de Camino Palacios, protocol núm. 2532.  
Ambdues parts es reconeixen mútuament la competència i la capacitat suficient per a subscriure el present conveni i, a l'efecte,  
Manifesten  
Primer  
Les competències en matèria de medi ambient corresponen a la Conselleria de Territori i Habitatge conforme amb el Decret 8/2004, de 3 de setembre, del president de la Generalitat, pel qual s'assignen competències a la Presidència de la Generalitat i a les conselleries amb competències executives, exercint-se les relatives a avaluació i difusió de la qualitat ambiental a través de la Direcció General de Qualitat Ambiental d'acord amb el Decret 137/2006, de 29 de setembre, del Consell, pel qual s'aprova el Reglament orgànic i funcional de la Conselleria de Territori i Habitatge.  
El Decret 144/2005, de 7 d'octubre, del Consell de la Generalitat, crea el Centre de Tecnologies Netes de la Comunitat Valenciana com a conseqüència directa del mandat legal contingut en l'article 12.1.h) de la Llei 10/2000, de 12 de desembre, de la Generalitat, de residus de la Comunitat Valenciana, que preveu la creació reglamentària de l'esmentat centre a fi d'integrar les actuacions que mamprenga la conselleria competent en medi ambient dins d'un programa específic de prevenció i control integrats de la contaminació.  
Amb l'aprovació d'aquesta norma, el Centre de Tecnologies Netes de la Comunitat Valenciana es configura com un instrument al servei de l'administració autonòmica i del teixit productiu industrial per a l'impuls i el desenvolupament de la investigació, innovació, difusió i implantació de tecnologies netes en la Comunitat Valenciana, i en matèria de residus, en un ens d'informació sobre prevenció, reciclatge i ecodisseny, com també d'intervenció en la coordinació d'anàlisi de cicle de vida dels productes valencians.  
Segon  
El grup d'empreses El Corte Inglés, en el seu interés per la protecció del nostre entorn seguix una gestió empresarial respectuosa amb el medi ambient i capaç de transformar els costos associats al compliment de la normativa mediambiental en un factor estratègic de competitivitat i rendibilitat empresarial.  
Aquest interés el porta a la realització d'activitats dirigides a solucionar problemes relacionats amb la reducció de residus i tractament d'aquests, les emissions a l'atmosfera de les seues instal·lacions i vehicles, com també de la contaminació acústica en les seues botigues, d'acord amb les següents  
Clàusules  
Primera. Objecte  
Constituïx l'objecte del present conveni marc l'establiment de les directrius generals que regulen en el futur les relacions entre la Conselleria de Territori i Habitatge i el grup d'empreses El Corte Inglés, a fi de dur a terme actuacions conjuntes dirigides a la promoció i el foment de la qualitat ambiental de l'empresa.  
Segona. Línies d'actuació  
Sense perjudici que la Comissió descrita en la clàusula quarta promoga altres actuacions, s'establixen com a línies preferents d'actuació les següents:  
- Accions de foment i millora de la gestió mediambiental en l'empresa.  
- Reunions dirigides als tècnics dels diversos departaments de l'empresa amb l'objecte de demanar inquietuds i opinions sobre la situació mediambiental de les activitats que exercixen.  
- Organització d'activitats conjuntes com ara seminaris, jornades, conferències, etc., facilitant així la millora en la formació contínua en matèria mediambiental i de seguretat industrial als professionals de l'empresa.  
- Realitzar actuacions de sensibilització per al personal de l'empresa, i fins i tot per als clients d'aquesta.  
- Promoure, impulsar i desenvolupar programes d'adequació mediambiental i reducció de la contaminació i de l'impacte mediambiental de les activitats de l'empresa.  
- Fomentar els aspectes relacionats amb la responsabilitat social corporativa en l'empresa.  
- Fomentar la utilització de tecnologies netes en les operacions de l'empresa.  
La col·laboració recollida en el present conveni pot ser objecte de desplegament i concreció per mitjà de convenis singulars, en els quals es reflectirà detalladament, la dimensió i l'abast de la cooperació, com també els compromisos de tota índole que assumixen les parts.  
Tercera. Aportació econòmica  
El present conveni no genera obligacions econòmiques per a cap de les parts.  
Quarta. Comissió de seguiment  
Per al desenvolupament del present conveni es crea una Comissió de Seguiment amb la finalitat d'estudiar i determinar les actuacions concretes, com també supervisar aquelles actuacions que, en el marc d'aquest, es duguen a terme per les parts.  
Aquesta comissió estarà presidida pel director general de Qualitat Ambiental de la Conselleria de Territori i Habitatge, o persona en qui delegue, ostentant la vicepresidència d'aquesta el director regional per a l'Àrea de València del grup d'empreses El Corte Inglés, o persona en qui delegue.   
La Comissió estarà integrada, a més, per dos representants de cada una de les parts firmants d'aquest conveni, designades per aquestes, que proposaran tots els suggeriments i alternatives que puga comportar el desenvolupament d'aquest durant la seua vigència.  
La Comissió es reunirà, com a mínim, una vegada a l'any, així com quan ho sol·liciten els representants de qualsevol de les parts firmants del conveni.  
El seu règim de funcionament es regirà pel que disposa el capítol II, del títol II de la Llei 30/1992, de 26 de novembre, de règim jurídic de les administracions públiques i del procediment administratiu comú.  
Cinquena. Vigència  
El present conveni entrarà en vigor a partir de la data de la formalització i tindrà una vigència d'un any, prorrogant-se de forma tàcita per períodes anuals, excepte denúncia per qualsevol de les parts.  
El conveni pot ser denunciat per qualsevol de les parts i serà suficient, a l'efecte, la comunicació escrita a l'altra part amb una antelació de tres mesos a la finalització del seu període inicial de vigència o de qualsevol de les seues pròrrogues, en aquest cas, ha de salvaguardar-se la vigència dels acords específics que en aquest moment es troben operatius, llevat que ambdues parts acorden una altra cosa.  
Sisena. Causes d'extinció  
El present conveni s'extingirà pel terme de la seua vigència, per l'incompliment i el mutu acord, i per qualsevol de les causes previstes en la legislació vigent aplicables a la matèria objecte d'aquest.  
Setena. Difusió  
Ambdues parts es comprometen a donar la major difusió al present conveni a través dels seus propis mitjans gràfics i electrònics.  
Així mateix, s'acorda celebrar conjuntament una jornada informativa amb la firma del present conveni, a fi de divulgar les condicions necessàries per a la seua efectiva aplicació i les conseqüències d'ordre mediambiental que se'n deriven.  
Huitena. Naturalesa  
El present conveni té naturalesa administrativa, i com està exclosa l'aplicació directa de la legislació general de contractació administrativa, es regirà per les seues pròpies clàusules i, en el no previst, pels principis de la dita legislació i els generals de l'ordenament juridicoadministratiu.  
I en prova de conformitat amb tot el que antecedix, ambdues parts subscriuen aquest conveni en triple versió exemplar en el lloc i en la data en l'encapçalament expressats.  
El director regional per a l'Àrea de València del Grup d'Empreses El Corte Inglés  
Marino Fernández-Bravo Serrano  
El conseller de Territori i Habitatge  
Esteban González Pons